Wat as?Wat as daar nou ‘n derde wêreldoorlog uitbreek? Dit klink dalk vergesog, en wat het ‘n Suid-Afrikaanse boer daarmee te doen? Ek was einde 2009 op uitnodiging van Ghadaffi saam met ‘n paar kollegas in Libie, waar sy regering vir ons goed ontwikkelde, maar onbenutte plase aangebied het. Vandaar het ek en Charl Senekal, tans die wêreld se grootste individuele suikerboer, ‘n Chinese afvaardiging in Sharm el Shaik, Egipte, oor moontlike samewerking en handel op landbougebied gaan sien. Beide besoeke het op niks uitgeloop nie, omdat ons met sekere voorwaardes en omstandighede ongemaklik gevoel het. Tog het die talle gesprekke oor die ekonomie, politiek en die toekoms, ‘n perspektief uit ‘n nuwe hoek gegee, een wat hierdie vraag noop. Die VSA is diep in geldnood. ‘n Ter elfder-ure kongresbesluit om ongewensde stappe te neem om die wolf van die deur af weg te hou, het hul moeilikheid hoogstens uitgestel, beslis nie afgestel nie. ‘n Groot deel van hulle skuld lê by die Chinese. Caterpillar waarsku in Julie vanjaar dat die Chinese ekonomie ook oorverhit; iets waaroor Time Magazine in April 2007 al ‘n voorspelling gewaag het. Verlede maand het hulle kort geval op hulle betalingsbalans. Europa sukkel met bankrot lande in die Suide; Griekeland, Italië, Spanje en Portugal. Die Noordelike lande, wat moet uithelp, raak by die dag meer traag om dit te doen. Japan is na ‘n reuse aardbewing, gevolg deur ‘n tsunami en gepaardgaande skade by ‘n kernkragstasie ekonomies gekwes, en moet sy herstelpad oor ‘n strawwe internasionale handelsterrein vind waar daar nêrens surplus geld rondlê nie. Die sogenaamde “ryk” Noordelike halfrond het ernstige finansiële probleme, en sal iets verbeeldingryk moet doen om daar uit te kom. Dit geld minder vir die Arabiese lande. Hulle het baie olie, en baie geld. Tot onlangs was die rol van magtige diktators met gesofistikeerde militêre vermoëns oral langs die Middellandse see nog ‘n uitdaging, maar sedert die begin van 2011 het die “Arabiese lente” korte mette van hulle gemaak. Enkeles wat nog verbete aan mag vas klou, moet al hulle aandag en energie daaraan spandeer. ‘n Wêreldoorlog kan ‘n wonderlike finansiële uitkoms vir die VSA en Europa wees. Dit skep ‘n ekonomie van sy eie, en kan oor ‘n kort tydjie enorme geleenthede bied om ‘n betalingsbalans positief om te draai. Dit maak besigheidsin, al is dit die enigste sin. Die omgewing is, veral in die nadraai van die Arabiese Lente en gepaardgaande verwarring en verswakking in die Midde-Ooste, gunstig vir Westerse state om belange in en om Europa te beskerm. Oor Afrika hoef die VSA en Europa hulle nie te bekommer nie. Egipte is van balans af, en Libië is uitgeknikker. Net Suid-Afrika kon dalk ‘n bydrae gelewer het, as daar nog iets van gevegsgereedheid in die weermag oor was. Wat die groot vraag aan die orde bring: wat as daar so ‘n derde wêreldoorlog uitbreek? Gegewe die verwarrende seine wat Suid-Afrika met sy buitelandse beleid uitstuur, en sy onlangse geskiedenis met die keuse van vennote en alliansies – aan watter kant van so ‘n oorlog sou Suid-Afrika betrap word? En wat beteken dit in terme van bedreigings en geleenthede vir ons, die Suid-Afrikaanse boere?